টিপাইমুখ প্রকল্পের বিরুদ্ধে আন্দোলনে যদি সত্যিকার অর্থে কোন ফলাফল অর্জন করতেই হয়, তাহলে একে ঠিক কিভাবে দেখবো আমরা তাও আগে ঠিক করা দরকার। প্রথমত, একে ভারতের ‘রাষ্ট্রীয় উন্নয়ন’ এবং প্রচলিত পরিবেশ আইনের আওতায় একটি ইস্যু হিসেবে বিবেচনা করলে আন্দোলন এবং কর্মকান্ডের ধরণ হবে এক রকম, ভারতের ভেতরেই। সেভাবে বিবেচনা করলে একই জলাধারের অংশীদার হিসেবে বাংলাদেশের দিক থেকেও বেশ কিছু সুনির্দিষ্ট পদক্ষেপ নেয়ার সুযোগ রয়েছে (যদি সরকারের আদৌ সে সদিচ্ছা এবং মেরুদন্ড থেকে থাকে!)। দ্বিতীয়ত, একে যদি এশিয়া মহাদেশের বর্তমানের পানি-কূটনীতির কিংবা ভবিষ্যতের পানি-সম্পদ অধিগ্রহণের মতো একটা আন্তর্জাতিক ইস্যু হিসেবে দেখা হয় তাহলে আন্দোলন কর্মকান্ড এবং কূটনৈতিক তৎপরতার ধরণ হবে আরেকরকম। সবশেষে, কেবল সরকারকে নাজেহাল করাই যদি এর লক্ষ্য হয় (যা আমি মনি করিনা, অন্তত আন্দোলনরত সব গ্রুপের বেলায় প্রযোজ্য তো নয়ই), তাহলে কর্মকান্ডের ধরণ এবং “গভীরতা”(কিংবা এর অভাব) হবে অন্য রকম। জানার আগ্রহ হচ্ছে বাংলাদেশে আন্দোলনের কূশীলবরা ঠিক কোন পথটি বেছে নিয়েছেন এবং কেন নিয়েছেন। এই বিষয়গুলো নিয়ে উদ্বেগ-আলোচনার কোন কমতি নেই, কিন্তু তার পাশাপাশি সুনির্দিষ্ট কৌশলগত দিক নির্দেশনা এখনো তেমন চোখে পড়েনি। তাই সে সব কারো জানা থাকলে এখানে লিখে আমাদের অবগত করার অনুরোধ করছি। কারণ,‍ যত যাই বলি, টিপাইমুখ নিয়ে যত খুশী আমরা মিছিল মিটিং করতে পারি, তাতে পত্র পত্রিকার কলাম হয়তো ভরবে, আর কিছু দিন আমরাও নিজেদেরকে “একটা কিছু করছি” বলে প্রবোধ দিয়ে যেতে পারবো – কিন্তু সে সবে ভারতীয় রাষ্ট্রনীতির চিড়ে কতদূর কি ভিজবে বলা মুশকিল। শক্ত গ্রানাইট পাথরকেও যদি ঠিক বিন্দুতে আঘাত করা যায় তাহলে তা এক আঘাতেই চুরমার হয়ে যায়। আমাদের জন্য টিপাইমুখ তেমনই এক গ্রানাইট পাথর; আমাদেরকে এর সেই দুর্বলতম জায়গাটিকে চিহ্নিত করতে হবে (আঘাত করার আগেই), যদি সত্যিই সেরকম ইচ্ছে আমাদের থাকে, যদি সত্যিই চূড়ান্ত ফলাফল বদলানোর আশা করি আমরা। আর সেটুকু না করতে চাইলে যেমন চলছে তেমনই চলুক না সবই!! বেশ তো আন্দোলন ইত্যদি হচ্ছে, বেশ ব্যস্তও থাকা যাচ্ছে!!